“โฆสิต” คาดจีดีพีไทยปีนี้โตใกล้ 3%เศรษฐกิจโลกกดดัน ส่งออกติดลบแน่
โฆสิต ปั้นเปี่ยมรัษฎ์ ประธานกรรมการบริหาร BBL มองแนวโน้มเศรษฐกิจไทยปี 58 จะขยายตัวได้ 3% ส่วนการส่งออกไทยเชื่อว่าจะขยายตัวติดลบแน่นอนเนื่องจากเศรษฐกิจโลกมีการชะลอตัว
15 มิ.ย. 2558

นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ จำกัด (มหาชน) หรือ BBL เปิดเผยถึงแนวโน้มเศรษฐกิจไทยในปี 58 จะขยายตัวได้ 3% หรือต่ำกว่าเล็กน้อย เนื่องจากมีปัจจัยเสี่ยงเรื่องการชะลอตัวของเศรษฐกิจโลกที่เข้ามากดดันภาคการส่งออกของไทย ทำให้คาดว่าการส่งออกของไทยในปีนี้จะขยายตัวติดลบแน่นอน
“ในปีนี้ภาคส่งออกมาช่วยขับเคลื่อนเศรษฐกิจได้ยาก จากการชะลอตัวลงของเศรษฐกิจโลก และยังเป็นเรื่องอำนาจของผู้ซื้อที่ลดลง แม้ว่าเราจะพยายามผลิต แต่หากผู้ซื้อไม่มีความต้องการก็ไม่เป็นผล ก็มีความเป็นไปได้สูงที่ภาคส่งออกปีนี้จะติดลบ” นายโฆสิตกล่าว
อย่างไรก็ตาม ปัจจัยที่จะช่วยขับเคลื่อนเศรษฐกิจได้ในปีนี้มีเพียงการใช้จ่ายงบประมาณของภาครัฐผ่านการลงทุนโครงสร้างพื้นฐานต่างๆ ส่วนการลงทุนโครงสร้างพื้นฐานขนาดใหญ่เชื่อว่ายังไม่มีผลในการสนับสนุนเศรษฐกิจไทยช่วงนี้ เนื่องจากต้องใช้เวลาในการขับเคลื่อนการลงทุนนาน ซึ่งจะส่งผลดีในระยะต่อไปมากกว่า และยอมรับว่าเป็นความพยายามที่ดีของรัฐบาล
 
ที่มา: สำนักข่าวอินโฟเควสท์